་གཉིས། །ཞེས་པ་ནི་བདག་གི་གཡོན་ངོས་སུ་དགུག་པར་བྱ་རྒྱུ་དེ་བསམས་ལ། སྟེང་དུ་བཟློག་པ་ལས་སྟེང་དུ་གཟུགས་བརྙན་གཉིས་མིག་གི་ནང་དུ་འཆར་བའོ། །སྟེང་རླུང་བུམ་པ་ཅན་དུ་བཟུང་བ་ལ་བརྟེན་པ་སྟེ། བུམ་པ་ཅན་ནི་འོག་ཏུ་རླུང་ཅུང་ཞིག་བསྡམས་ཏེ། སྟེང་རླུང་མནན་ནས་མགྲིན་པར་རླུང་བཟུང་ནས་འཇོག་པ་སྟེ་དགང་བ་དང་བསྟུན་པའོ། །དེ་ལྟར་ན་དགུག་པར་བྱ་རྒྱུ་དེ་ཁུགས་པར་འགྱུར་རོ། །དབུ་མ་རེངས་པའི་ལྟ་སྟངས་ཉིད། །ཅེས་པ་ནི། རེངས་པར་བྱ་རྒྱུ་དེ་བདག་གི་མདུན་གྱི་སྟེང་དུ་བསམས་ལ་མིག་གཉིས་བྱིན་གྱིས་བརླབས་ཏེ་རླུང་ཞི་བར་བྱེད་པ་དང་བསྟུན་ནས་ཐད་ཀར་བལྟས་ན་རེངས་པར་འགྱུར་ཏེ། སྣ་ཡི་རྩེ་མོའི་དབུས་སུ་གཉིས། །ཞེས་པས་མིག་གཉིས་སྣའི་ཐད་ཀར་ལྟ་བའོ། །རྡོ་རྗེའི་ཤིང་ལ་དགུག་པ་ཉིད། །ཅེས་པ་རྡོ་རྗེའི་ཤིང་ནི་ཤི་རི་ཁཎྜ་ཞེས་པ་རྡོ་རྗེ་རྩེ་ལྔ་པ་བརྩེགས་པ་ལྟ་བུ་ཅིག་ཡོད་གསུང་། ཟླ་དྲུག་བསྒོམས་ཞེས་པ་ནི། དུས་ཀྱི་བསྙེན་པ་སྟེ། སྔོན་དུ་བསྙེན་པ་ཟླ་བ་དྲུག་སོང་ན་ངེས་པར་འགྲུབ་ཅེས་པའོ། །འདི་ལ་འཁྲུལ་པར་མི་བྱ་ཞེས་པ་ནི། འགྲུབ་བམ་མི་འགྲུབ་སྙམ་པའི་ཐེ་ཚོམ་མི་བྱའོ། །སངས་རྒྱས་རྫུ་འཕྲུལ་བསམ་མི་ཁྱབ། །ཅེས་པ་ནི་རྟེན་ཅིང་འབྲེལ་པར་འབྱུང་བའི་གསང་སྔགས་ཀྱི་ཆེ་བའོ། །དེ་ལྟར་ལྟ་སྟངས་བཞི་བསྒྲུབ་པ་ལ་དགོས་པ་རང་ཅི་ཡོད་སྙམ་ན། མཁས་པས་སེམས་ཅན་གཞུག་པར་བྱ། །ཞེས་པ་སྟེ་ལྟ་སྟངས་བཞིས་འདུལ་བའི་གདུལ་བྱ་ལ་ལྟ་སྟངས་ཀྱི་སྒོ་ནས་གདུག་པ་ཅན། བླ་མ་བརྙས་བྱེད་ལ་སོགས་པ་དེ་དག་ལྟ་སྟངས་ཀྱི་སྒོ་ནས་སངས་རྒྱས་ཀྱི་བསྟེན་པ་ལ་འཇུག་པར་བྱ་བའོ། །གསད་པའི་ལྟ་སྟངས་མི་བྱའམ་ཞེ་ན། དངོས་སུ། གསད་པར་འདི་ལ་བྱ་མ་ཡིན། །ཞེས་པ་སྟེ། དངོས་སུ་མཚོན་གྱིས་བསད་ན་རྩ་བའི་ལྟུང་བ་བཞི་པར་འགྱུར་བས་ན། ཕ་རོལ་པོ་གདུག་པ་ཅན་བསྒྲལ་བའི་ཞིང་དུ་གྱུར་པ་དེ་ལ། བདག་ལ་བསྒྲལ་བའི་ནུས་པ་ཡོད་པ་ཅིག་གིས་སྦྱོར་བའི་ཐབས་ལ་མཁས་པས། ཁོས་མ་ཚོར་བ་དང་། བསམ་པའི་ཐབས་ལ་མཁས་པས་སྙིང་རྗེ་ཆེན་པོ་བསྐྱེད་ནས་གདུག་པ་ཅན་དེ་ལྟ་སྟངས་ཀྱི་སྒོ་ནས་བསྒྲལ་བར་བྱའི། ཐབས་ལ་མཁས་པས་མ་ཟིན་ན་བྱང་སེམས་སྤངས་པའི་རྩ་ལྟུང་འབྱུང་བས་སོ། །འོ་ན་གདུག་པ་ཅན་དེ་རང་ལྟ་སྟངས་ཀྱི་སྒོ་ནས། ཐབས་ལ་མཁས་པའི་ཁྱད་པར་གྱིས་མ་བསྒྲལ་ན་ཅི་སྟེ་སྙམ་ན། དམ་ཚིག་ངེས་པར་ཉམས་པར་འགྱུར། །ཞེས་པ་དེ་ལྟར་བདག་ལ་སྒྲོལ་བའི་ནུས་པ་ཡོད་པ་ཅིག་གིས། བསམ་པ་དང་སྦྱོར་བའི་ཐབས་ལ་མཁས་པས་གདུག་པ་ཅན་དེ་མ་བསྒྲལ་ན་རྩ་ལྟུང་བཅུ་པ། གདུག་ལ་རྟག་ཏུ་བྱམས་ལྡན་པར། །བྱེད་པ་དེ་ནི་བཅུ་པར་བཤད། །ཅེས་པ་དེར་འགྱུར་བས་སོ། །འོ་ན་གདུག་པ་ཅན་མ་ཡིན་པ་དེ་བསྒྲལ་ན་དོན་དུ་འགྱུར་རམ་མི་འགྱུར་སྙམ་ན། སེམས་ཅན་བསླུ་བ་སྤངས་ནས་ནི། །བྱ་བ་མ་ཡིན་ཐམས་ཅད་བྱ། །ཞེས་པས། གདུག་པ་ཅན་མ་ཡིན་པ་དེ་བསྒྲལ་ན། ནང་གི་དོན་དུ་བྱ་བ་མ་ཡིན་པ་དེའི་དོན་དུ་འགྱུར་བས་ན་དེ་བསྒྲལ་བར་མི་བྱའོ། །བྱ་བ་མ་ཡིན་ཐམས་ཅད་བྱ། །ཞེས་པ་ནི་གདུག་པ་ཅན་དེ་བསྒྲལ་བར་ཐབས་ལ་མཁས་པའི་སྒོ་ནས་བྱ་ཞེས་བྱའོ། །སེམས་ཅན་གནོད་པ་ཙམ་གྱིས་ནི། །ཕྱག་རྒྱའི་དངོས་གྲུབ་རྙེད་མི་འགྱུར། །ཞེས་པ་སེམས་ཅན་གནོད་པ་ཙམ་ནི། གདུག་པ་ཅན་མ་ཡིན་པ་ལ་གནོད་པ་བྱས་ནའོ། །ན་དང་ཞེས་པ་ལ་སོགས་པ་ནི་དེའི་དུས་ཀྱི་བཟའ་བ་བསྟན་པ་སྟེ། ཡི་གེའི་དོན་གྱིས་སྤྱིའི་དོན་དུ་བཤད་པའོ། །དགའ་བྲལ་དགའ་བ་ལ་སྨོད་པ། །ཞེས་པ་ནི་ལྷན་ཅིག་སྐྱེས་པའི་དགའ་བའོ། །དེ་ལྟ་བུ་དེ་ཡང་སྐྱེ་བ་བདུན་པའི་ཤ་ཟོས་ན་རྟོགས་པར་འགྱུར་ཞེས་བྱའོ། །མཐོང་ནས་རྣལ་འབྱོར་པ་ཡིས་མཚོན། །ཞེས་པ་ནི་སྐྱེ་བ་བདུན་པར་རྟོགས་ནས་སོ། །དེའི་ཤ་ཟོས་པ་ལ་དགོས་པ་གཉིས་ཡོད་པ་ནི། སྐད་ཅིག་ལ་ནི་མཁའ་སྤྱོད་འགྱུར། །ཞེས་བྱའོ། །ཀུ་རུ་ཀུལླེ་ཞེས་པ་ནི། རི་ཀུ་རུ་ཀུལླེ་བྱ་བ་ལ་གནས་པས་སམ། སྒྲོལ་མ་སྐུ་མདོག་དམར་མོར་ཡོད་པའོ། །གོང་དུ་བརྟག་པ་བཅུ་གཉིས་པར། །རྒྱས་པར་གསུངས་པ་མདོ་རུ་བསྡུ། །ཞེས་པའི་དོན་ནི་གཞན་དུ་ཤེས་པར་བྱའོ། །ཧེ་རུ་ཀ་བཞིའམ་བདག་མེད་མ་ལ་སྔོན་དུ་བསྙེན་པ་སོང་བ་ཅིག་གིས། སྒྲོལ་མའི་རྣལ་འབྱོར་གྱིས་དབང་དུ་བྱ་བའི་ལས་སྒྲུབ་པར་འདོད་ན། ཧྲཱིཿལས་བྱུང་བའི་ལྷ་མོ་ནི། །ཞེས་པའི་དོན། མངོན་རྟོགས་ནི། ཐོག་མར་རྃ་ལས་ཉི་མའི་དཀྱིལ་འཁོར་གྱི་སྟེང་དུ་ཧྲཱིཿལས་ཨུཏྤ་ལ་ཧྲཱིཿས་མཚན་པ་བསམས་ལ། དེ་སྤྲོས་བསྡུས་གཅིག་ཏུ་གྱུར་པ་ལས། སྒྲོལ་མ་སྐུ་མདོག་དམར་མོ་ཕྱག་བཞི་མ་བསྐྱེད་ལ། དེ་ལ་ཡེ་ཤེས་པ་གཞུག་པ་ལ་སོགས་པ་ཡན་ལག་བཞི་རྫོགས་སུ་བསྐྱེད་ལ། དེ་ལ་མཆོད་པ་དང་བསྟོད་པ་ལ་སོགས་པ་ཇི་ལྟ་བ་བཞིན་བྱའོ། །འདི་ནི་བསྒོམས་པ་ཙམ་གྱིས་ནི། །ཞེས་པ་ཧེ་རུ་ཀ་བཞི་ལ་བསྙེན་པ་སྔོན་དུ་སོང་བས་སྒྲོལ་མ་ཡན་ལག་བཞི་རྫོགས་སུ་བསྐྱེད་དེ། དབང་དུ་བྱ་རྒྱུ་དེ་དབང་དུ་བྱ་བར་འདོད་པ་ཙམ་གྱིས་སོ། །འཇིག་རྟེན་གསུམ་ནི་ས་འོག ས་བླ། ས་སྟེང་གསུམ་དབང་དུ་བྱེད་ཅེས་སྤྱིར་བཤད་ལ། བྱེ་བྲག་ཏུ་སྒྲོལ་མའི་སྔགས་འབུམ་ཕྲག་གཅིག་ལ་སོགས་པས། རྒྱལ་པོ་དང་བློན་པོ་ལ་སོགས་པ་དབང་དུ་བྱེད་དོ་ཞེས་བྱའོ། །དེ་ལ་ཕྱུགས་ནི་ཕྱུགས་བདག་ཆེན་པོའོ། །ལྷ་མ་ཡིན་ནི་ཐག་ཟངས་རིས་སོ། །ལྷ་ནི་བརྒྱ་བྱིན་གྱི་ཆུང་མ་ཐིག་ལེ་མཆོག་ལ་སོགས་པའོ། །ཀྱེའི་རྡོ་རྗེ་ནི་བརྗོད་བྱ་རྒྱུད་གསུམ་མམ། སྐུ་དང་ཡེ་ཤེས་དབྱེར་མེད་དོ། །མཁའ་འགྲོ་མ་ནི་ཆོས་ཀྱི་སྐུ་ཅིར་ཡང་མི་དམིགས་པའི་ཚུལ་གྱིས་ནམ་མཁའ་ལ་འགྲོ་ལ། གཟུགས་སྐུ་གཉིས་ནི་སེམས་ཅན་གྱི་དོན་དུ་རྫུ་འཕྲུལ་གྱི་སྟོབས་ཀྱིས་འགྲོ་བས་སོ། །དྲྭ་བ་ནི་པཉྫར་སྟེ་བུད་མེད་དམ་སྒྱུ་མའི་རྣམ་གྲངས་སོ། །སྡོམ་པ་ནི་མཚན་མ་དང་རྣམ་རྟོག་བསྡམས་པའོ། །བརྟག་པ་ནི་དོན་དུ་མ་ཕྱོགས་གཅིག་ཏུ་བྱས་པའོ། །རྒྱལ་པོ་ནི་རྒྱུད་གསུམ་དང་སྦྱར་ཏེ་བཤད་དོ། །བརྟག་པ་དང་པོ་རྫོགས་སོ།། །།བརྟག་པ་ཕྱི་མ་ནི་བརྟག་པ་དང་པོ་ཉིད་ཀྱང་དོན་མི་གསལ་བ་གསལ་བ་དང་། མ་ཚང་བ་ཁ་སྐོང་བར་བྱེད་པས་ན། བརྟག་པ་དང་པོ་ཉིད་ལས་དོན་ལོགས་པ་མེད་པས་ན། བརྗོད་བྱའི་དོན་གང་ཡིན་པ་ལ་སོགས་པ་དོན་གྱི་གནས་ཀྱང་གོང་མ་ཉིད་ཀྱིས་རྟོགས་པར་བྱ་བས་འདིར་མི་བརྩིའོ། །དེ་ལ་འདི་ནི་བརྟག་པ་དང་པོའི་བཞི་པར་རང་ཉིད་དབང་བསྐུར་ཙམ་གསུངས་ཀྱི། སྐུ་གཟུགས་ལ་སོགས་པ་ལྷའི་བདག་ཉིད་དུ་རབ་ཏུ་གནས་པ་མ་གསུངས་པས། དེ་ཁ་བསྐང་བ་དང་། ཡང་ཕྱི་མའི་ལེའུ་དྲུག་པར་རས་རིས་ལ་སོགས་པ་ཇི་ལྟར་བྲི་བའི་ཚུལ་ལམ་ཐབས་ཀྱི་ཆོ་ག་གསུངས་ཀྱང་། དེ་དག་ལ་རབ་ཏུ་གནས་པ་ཇི་ལྟར་བྱ་བ་མ་གསུངས་པས་ན། དེ་དག་མ་ཚང་བ་ཁ་སྐོང་བའི་དོན་དུ་རབ་གནས་བསྟན་གསུང་ངོ་། །དེ་ལ་ཚིག་གི་དོན་ནི་ཞུས་པའི་སྐབས་ན། བཅོམ་ལྡན་རྡོ་རྗེ་སྙིང་པོ་བདག །ཅེས་པ་ནི་བདག་ལའོ། །སངས་རྒྱས་ཐམས་ཅད་གཅིག་བསྡུས་པ། །ཞེས་པ་ནི། དུས་གསུམ་གྱི་སངས་རྒྱས་ཐམས་ཅད་དམ། རིགས་ལྔའི་སངས་རྒྱས་ཐམས་ཅད་ས་བཅུ་གསུམ་པའི་སྟོང་པ་དང་སྙིང་རྗེ་དབྱེར་མེད་རྡོ་རྗེ་འཆང་ཆེན་པོའི་ངོ་བོར་གཅིག་པས་སོ། །རབ་གནས་མཚན་ཉིད་བཟང་པོ་ཉིད། །ཅེས་པ་དོན་དམ་པར་སྐུ་གཟུགས་ལ་སོགས་པ་རབ་ཏུ་གནས་པར་བྱ་རྒྱུ་དང་། རབ་ཏུ་གནས་པས་སྟོང་པར་འདུག་ཀྱང་། ཀུན་རྫོབ་ཏུ་རབ་ཏུ་གནས་པར་བྱ་རྒྱུ་ལ་སོགས་པ་ཡོད་པས། དེ་ལྟར་བསྟན་པའི་དབང་དུ་བྱས་ནས་རྣམ་པར་གཞག་པ་སྟེ། དེ་ལ་བཟང་པོ་ཞེས་བྱ་བ་ནི་བཟང་པོ་དྲུག་དང་ལྡན་པ་སྟེ། དེ་ལ་རྟེན་ཡོངས་སུ་དག་པ་བཟང་པོ་ནི། ལྷ་བཟོའམ་རི་མོ་མཁན་གྱིས་བྱ་བ་ཐམས་ཅད་རྫོགས་པའོ། །གནས་ཁང་བཟང་པོ་ནི་གཙང་ཁང་ལ་སོགས་པ་ས་གཞི་ཤིན་ཏུ་བསྟར་ཞིང་འཐས་པ་དང་ལྡན་པ་ལ། དྲི་བཟང་པོས་ཆག་ཆག་བཏབ་སྟེ། ཉམས་དགའ་བར་བྱས་པའོ། །ཡོ་བྱད་བཟང་པོ་ནི་སློབ་དཔོན་ལ་མཁོ་བའི་ཡོ་བྱད་སྟོད་གཡོགས་དང་། དབུ་རྒྱན་དང་། རྡོ་རྗེ་དང་དྲིལ་བུ་ལ་སོགས་པ་དང་། རབ་ཏུ་གནས་པའི་ལྷ་ལ་མཁོ་བའི་ཡོ་བྱད་མཆོད་པའི་ཡོ་བྱད་ཁྱད་པར་ཆེན་པོ་བཤམ་པ་དང་། རབ་གནས་ཀྱི་རྟེན་ལ་མཁོ་བའི་ཡོ་བྱད། སྤུ་གྲི་དང་། སེན་གྲི་དང་། སྤབས་བཞར་དང་། ཐུར་མ་དང་། མེ་ལོང་ལ་སོགས་པ་དང་ལྡན་པའོ། །དུས་ཚོད་བཟང་པོ་ནི་ཡར་གྱི་ངོ་ལ་བྱ་བའམ། ཡང་ན་བརྒྱད་གཉིས་སམ། ཚེས་བཅུ་གཉིས་ལ་སོགས་པ་སྐར་མ་རྒྱལ་གྱི་ཉིན་པར་བྱ་བའོ། །སློབ་དཔོན་བཟང་པོ་ནི་སྔོན་ཆད་ལས་ཀྱི་ཆོ་ག་མཐོང་ཞིང་དེ་ཉིད་བཅུ་ཤེས་པ་སྟེ། རྡོ་རྗེ་སློབ་དཔོན་གྱི་བྱ་བ་ལ་མཁས་པའོ། །ཆོ་ག་ཡོངས་སུ་དག་པ་བཟང་པོ་ནི་ལྷག་ཆད་མེད་པའོ། །རིམ་པ་ཇི་ལྟར་བཤད་དུ་གསོལ་ཞེས་པ་ནི། སྐུ་གསུང་ཐུགས་ཀྱི་རྟེན་རབ་ཏུ་གནས་པའི་སྦྱོར་བ་དང་། དངོས་གཞི་དང་། རྗེས་གྱི་བྱ་བའི་རིམ་པ་བཤད་དུ་གསོལ་ཞེས་པའོ། །ཅི་གསུངས་སྦྱིན་སྲེག་བྱས་ནས་ནི། །ཞེས་པ་ནི་རབ་གནས་ཀྱི་སྔོན་དུ་སྦྱིན་སྲེག་གིས་ས་སྦྱང་བའོ། །དཀྱིལ་འཁོར་དམ་པ་བཞེངས་པ་དང་། ཞེས་པ་ནི་རབ་གནས་དང་སྤྱིན་སྲེག་དེ་དཀྱིལ་འཁོར་དང་འབྲེལ་བའི་ཕྱིར་རོ། །སྔ་བར་སྐུ་གཟུགས་སྦྱངས་ནས་ནི། །ཞེས་པ་དང་པོ་སྦྱོར་བའི་དུས་སུ། རྟེན་དེ་ལ་བགེགས་སྦྱང་བ་དང་། སྐྱོན་སྦྱང་བ་གཉིས་བྱ་སྟེ། དེ་ལ་བགེགས་སྦྱང་བ་ནི། མེ་དང་། ཆུ་དང་། ཡུངས་ཀར་ལག་ཏུ་ཐོགས་ནས་རྟེན་དེ་ལ་ལག་པ་གཉིས་ཀྱིས་སྣེ་སྣོལ་དུ་ལན་གསུམ་ཙམ་བསྐོར་ལ་ཕྱིར་དོར་རོ། །དེ་ནས་རྟེན་དེ་འདག་ཆལ་གྱིས་བཀྲུ་བ་དང་། བ་བྱུང་ལྔའམ། ཤུན་ལྤགས་ལྔས་བྱུགས་ཤིང་བཀྲུས་ལ་སྣུམ་གྱིས་ཅུང་ཟད་བྱུགས་ཏེ། དེ་དག་ལུགས་མ་ལ་སོགས་པ་ཡིན་ན་དངོས་སུ་བྱ། བྲིས་པའམ་པུ་སྟི་ལ་སོགས་པ་ཡིན་ན་མེ་ལོང་ལ་བྱའོ། །དེ་ནི་རྟེན་སྟ་གོན་དུ་གནས་པའོ། །དེ་ནས་རྟེན་དེ་དག་ངོ་ཤེས་པ་ཡིན་ན་གང་ཡིན་དེར་བསྐྱེད། ངོ་མི་ཤེས་པ་དང་། མཆོད་རྟེན་ལ་སོགས་པ་ཡིན་ན། སྐུའི་རྟེན་རྣམ་སྣང་དུ་བསྐྱེད། རྡོ་རྗེ་ལ་སོགས་པ་རབ་ཏུ་གནས་པར་བྱེད་ན་ཐུགས་ཀྱི་རྟེན་ཡིན་པས་མི་བསྐྱོད་པར་རོ། །པུ་སྟི་ལ་སོགས་པ་ནི་གསུང་གི་རིགས་འོད་དཔག་ཏུ་མེད་པར་བསྐྱེད་དོ། །ཡང་ན་དེ་ཐམས་ཅད་རྡོ་རྗེ་འཆང་ཆེན་པོའི་ངོ་བོར་བསྐྱེད་གསུངས་ཏེ། སྟ་གོན་དུ་གནས་པའོ། །དེ་ནས་བུམ་པའི་སྟ་གོན་ནི། བུམ་པ་ལྷ་དགུའི་དང་། ལས་ཐམས་ཅད་པའི་དང་བཅུ་ཇི་ལྟ་བ་བཞིན་བཅའ་བའོ། །དེ་ནས་རྟེན་དེ་ལ་བསྐྱེད་པའི་ལྷ་དེ་བློས་ནམ་མཁའ་ལ་བཏེག་སྟེ། དངོས་གཞིའི་དུས་སུ་དཀྱིལ་འཁོར་ཆེན་པོ་ཚོན་གྱིས་བྲིས་ནས་སྔར་གྱི་བུམ་པ་རྣམས་དང་། མཆོད་པའི་ཡོ་བྱད་རྣམས་དཀྱིལ་འཁོར་གྱི་མདུན་དུ་བཀོད་ལ། རབ་ཏུ་གནས་པའི་རྟེན་སྤྱན་དྲངས་ཏེ་སྟ་གོན་གྱི་དུས་ཇི་ལྟ་བ་བཞིན་དུ་སྦྱང་བ་དང་བཀྲུ་བ་བྱས་ལ། སྔར་བློས་ནམ་མཁའ་ལ་བཏེག་པའི་ལྷ་དེ་དག་སྐུ་གཟུགས་ཀྱི་རྟེན་ལ་བློས་བཅུག་སྟེ་ཐ་མི་དད་པར་བསམས་པ་ནི། ནམ་མཁར་བཞུགས་པའི་སངས་རྒྱས་ཀུན། །སྐུ་གཟུགས་སྙིང་གར་རབ་ཏུ་གཞུག །ཅེས་པའི་དོན་ནོ། །དེ་ནས་རྗེས་ཀྱི་དུས་སུ་རྟེན་དེ་རས་རིས་ལ་སོགས་པ་ཡིན་ན། གོང་ལག་ལ་སོགས་པ་ཐམས་ཅད་རྫོགས་པར་བྱ། ལུགས་མ་ལ་གདན་ཁྲི་དང་། གདུགས་དང་། རྒྱབ་ཡོལ་ལ་སོགས་པ་ཐམས་ཅད་རྫོགས་པར་བྱ། གླེགས་བམ་ཡིན་ན་གླེགས་ཐག་དང་། ན་བཟའ་ལ་སོགས་ཀུན་རྫོགས་པར་བྱ་སྟེ། རང་གི་ལྷ་གང་ཡིན་དེ་སྲུང་མའི་ཚུལ་དུ་བསྐོས་ལ་བཞག་གསུངས་སོ། །རང་འདོད་ལྷ་མཉམ་ནི་རབ་གནས་བྱེད་པའི་རྡོ་རྗེ་སློབ་དཔོན་དེ་མཉམ་རྗེས་མེད་པར་ལྷའི་ང་རྒྱལ་བརྟན་པོ་དང་ལྡན་པའོ། །རབ་མཐོང་སྔགས་ཀྱི་ཕ་རོལ་སོན་ནི་དེ་ཁོ་ན་ཉིད་བཅུ་ཤེས་ཤིང་སྔོན་ཆད་ལས་ཀྱི་ཆོ་ག་མཐོང་བའོ། །ཨོཾ་བཛྲ་པུཥྤེ་ལ་སོགས་ནི་རབ་གནས་ཀྱི་ལྷ་ལ་མཆོད་པ་དབུལ་བའི་སྔགས་སོ། །སྣ་ཚོགས་ཧཱུྃ་ནི་རྫོགས་པ་དང་། །མེ་ཏོག་ལ་སོགས་དབུལ་བ་ཉིད། །ཅེས་པ་ནི་མེ་ཏོག་ལ་སོགས་པ་དེ་དག་ཐམས་ཅད་ཧཱུྃ་ལས་རྒྱ་ཆེ་སྟེ་ནམ་མཁའ་ལྟ་བུ། ཟབ་སྟེ་ཆུ་ཟླ་ལྟ་བུར་དྭངས་ཤིང་ཐོགས་པ་མེད་པར་བསམས་ལ་དབུལ་བའོ། །གོང་མའི་རྒྱུད་ཀྱི་ཆོ་ག་ནི་རྒྱུད་རྒྱས་པ་བརྟག་པ་སུམ་ཅུ་པ་ལས་སོ། །སྦྱིན་སྲེག་གི་དོན་ནི་ཡི་གེ་ལོགས་སུ་བཀོད་པས་འདིར་མ་བྲིས་སོ། །འདི་ཉིད་ལ་ནི་ལྷག་མ་བསྒྲུབ། །ཅེས་པ་ནི་བསད་པའི་ཐབས་དེ་ཉིད་ལའོ། །ལྷག་མ་ནི་བསྐྲད་པ་དང་རེངས་པར་བྱ་བ་ལ་སོགས་པ་ཡང་ཐབས་དེ་ཉིད་ཀྱིས་འགྲུབ་སྟེ། དེ་དག་ཀྱང་དྲག་པོ་མངོན་སྤྱོད་ཀྱི་ལས་སུ་གཅིག་པས་སོ། །བསད་ལ་ཇི་ལྟར་ཞེ་སྡང་ཉིད། །ཅེས་པ་ནི་དྲག་པོའི་སེམས་ཀྱིས་བྱ་བ་དང་། ཞི་བ་ལ་ཞི་བའི་སེམས་ཀྱིས་བྱ་བའོ། །ཞི་ལ་ཏིལ་དང་ཞེས་པ་ནི། བསྲེག་རྫས་ཀྱི་ཁྱད་པར་རོ། །མ་མ་ཞེས་པ་ནི་སའི་ལྷ་མོ་དེ་འདོད་པ་ཁམས་ཀྱི་སེམས་ཅན་ཐམས་ཅད་ཀྱི་རྟེན་ནམ་སྐྱེད་བྱེད་ཡིན་པས་མ་དང་ཆོས་མཐུན་པས་སོ། །རིན་ཆེན་སྣ་ཚོགས་འཛིན་པ་ནི། །ཕྱག་ན་གཏེར་གྱི་བུམ་པ་ཡོད་པའོ། །ཀྱེ་ཡི་རྡོ་རྗེ་ཁྲོས་མཆོད་པའི། །ཞེས་པ་མི་བསྐྱོད་པ་ཐུགས་ཀྱི་དཀྱིལ་འཁོར་འདི་བྲི་བའི་ལྷ་མོ་ཁྱོད་ཀྱིས་དཔང་པོ་མཛད་ཅིག ཅེས་སའི་ལྷ་མོ་ཡན་ལག་བཞི་རྫོགས་སུ་བསྐྱེད་ལ་མཁྱེན་པར་གསོལ་བ་གདབ་པའོ། །རྡོ་རྗེ་སྙིང་པོས་གསོལ་བ་ཞེས་པ་རྒྱུད་འཆད་པ་པོའི་སྟོན་པ་རྡོ་རྗེ་འཆང་ཆེན་པོ་དེ་ལ་རྡོ་རྗེ་སྙིང་པོས་རྡོ་རྗེ་རིགས་ཀྱི་ལེའུར། དངོས་པོ་ཉིད་ཀྱིས་གྲོལ་བར་འགྱུར། །ཞེས་ལྷའི་རྣལ་འབྱོར་གྱིས་གྲོལ་བར་གསུངས་པ་ལ། ལྷ་གང་གིས་རྣལ་འབྱོར་གྱིས་གྲོལ་བ། གསལ་བར་མ་གསུངས་པས། དེ་ཉིད་གསལ་བར་ཞུ་བ་ནི། ནམ་མཁའ་ལྟ་བུའི་ཆོས་ཀུན་ལ། །ཞེས་པ་ལ་སོགས་པ་སྟེ། ནམ་མཁས་མཚོན་ནས་སོ་སོར་བརྟག་པའི་འགོག་པ་དང་། བརྟག་མིན་གཉིས་ཀྱང་བསྡུས་ཏེ། འདུས་མ་བྱས་གསུམ་པོ་དེ་དག་ངོས་བཟུང་ངམ་སྤྲོས་པ་ཐམས་ཅད་དང་བྲལ་ཞིང་མཐའ་ཐུག་པ་མེད་པ་ལྟར། ཆོས་ཉིད་དེ་བཞིན་ཉིད་དེ་ཡང་རང་བཞིན་གྱིས་སྤྲོས་པ་ཐམས་ཅད་དང་བྲལ་ཞིང་མཐའ་ཐུག་པ་མེད་པས་ན། ནམ་མཁའ་ལྟ་བུའི་ཆོས་ཀུན་ལ། །ཞེས་བྱའོ། །རྒྱ་མཚོར་ཀུ་བ་ཇི་ལྟ་བ། །ཞེས་བྱ་བ་ནི་དཔེ་གཉིས་པ་སྟེ། རྒྱ་མཚོ་གཏིང་དཔག་དཀའ་ཞིང་མཐའ་ཐུག་པ་མེད་པ་ལྟར། ཆོས་ཉིད་དེ་བཞིན་ཉིད་དེ་ཡང་དེ་དང་འདྲ་བས་སོ། །ཀུ་བ་ཇི་ལྟ་བར་ཞེས་པ་ནི། ཀུ་བ་ཁ་དོག་ཅེས་བྱ་བ་རྒྱ་མཚོ་ཆེན་པོའི་ནང་དུ་རླབས་ཀྱིས་བདས་ནས་ཡུན་རིང་དུ་འཕྱོ་བར་